Só is vermiste negejarige vermoor, hoor hofMiguel Louw. Foto: Facebook. Miguel Louw, die negejarige skoolseun van Sydenham wat vroeër vanjaar vermis geraak het voordat sy liggaam later gevind is, is “heel waarskynlik” dood as gevolg van versmoring. Só het Rajan Govender, die ondersoekbeampte, Woensdag aan die Durbanse streekhof gesê. Govender het getuig tydens die borgtogaansoek van Louw se vermeende moordenaar, die 43-jarige werklose slagter, Mohammed Ebrahim. Govender het vrae van Chris Gounden, Ebrahim se regsverteenwoordiger, beantwoord. Hy het gesê weens die erge ontbinding van die kind se liggaam kon die presiese oorsaak van sy dood nie vasgestel word nie, maar die patoloog het bevind Louw is “heel waarskynlik versmoor”. Die datum van die seun se dood word nie op die nadoodse verslag aangedui nie, het Govender gesê, maar hy voer aan die kind moes kort na sy ontvoering vermoor gewees het. Govender het aan die hof gesê die patoloog het bepaal Louw se liggaam is ontdek ongeveer so vier weke nadat hy begrawe is. Dit sal die tyd van sy dood plaas rondom die tyd wat hy laas saam met Ebrahim gesien is. Gounden het dit egter gestel dit is bespiegeling dat die kind vermoor is op die dag waarop hy vermis geraak het. Dit was Ebrahim se tweede dag in die hof waar hy aansoek doen om borgtog – die aansoek het reeds verlede week begin. Ebrahim is klein gebou en dit is moeilik om te hoor en te verstaan wat hy sê. Verlede week het hy aan die hof gesê Louw se ma, Raylene, is sy “meisie”. Ebrahim het gesê hy het by Louw se huis gewoon “twee of drie dae per week” vir net minder as drie maande voor Miguel se verdwyning. Hy het los werkies om die huis gedoen om vir sy verblyf te “betaal” en het in hierdie tyd die familie leer ken. Die staat voer aan Ebrahim het Miguel ontvoer omdat Raylene sy toenaderingspogings verwerp het. Gounden het Woensdag aan die hof gesê Ebrahim hou steeds vol hy was in ŉ romantiese verhouding met Raylene, maar sy ontken dié bewering. Die twee het saam by ŉ slaghuis in Phoenix gewerk. Miguel het op 17 Julie naby sy skool in Sydenham vermis geraak. Kringtelevisiebeeldmateriaal het later getoon hy was saam met Ebrahim by ŉ kitskosrestaurant waar Ebrahim vir hom kos gekoop het. Ebrahim beweer dit is die laaste keer wat hy Miguel gesien het. Hy beweer hy het van daar ŉ taxi in die stad in geneem en is later na Phoenix. Die gebied waar Miguel verdwyn het, is sowat 25 km van die plek waar sy erg ontbinde liggaam op 3 September in ŉ vlak graf gevind is. Die liggaam is gevind net ongeveer 100 m van waar Ebrahim in ŉ klein plekkie op sy ouers se eiendom gewoon het. DNS-toetse het nege dae nadat die liggaam gevind is bewys dit is dié van die vermiste Miguel Louw. Ebrahim ontken skuld op die aanklagte teen hom en sê hy het baie vir die seun omgegee. Die borgtogverhoor sal vandag hervat word.